Diari Oficial de la Generalitat Valenciana


Sumari del DOGV 4241, del 03-05-2002 (2002/4513)

ORDE de 5 d'abril de 2002, de la Conselleria de Cultura i Educació, per la qual es convoquen ajudes econòmiques per a la realització de la segona fase dels projectes d'innovació i investigació educativa i desenrotllament del currículum durant el curs acadèmic 2001-2002.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4241

Data del DOGV
:   03-05-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/4513


Data del document
:   05-04-2002

Organisme emissor
:   Conselleria de Cultura i Educació

Tipus de document
:   Ordre

Anàlisi jurídica

 Descriptors 

:   * nova pedagogia
    * suport econòmic
    * premi cultural
    * personal docent

ORDE de 5 d'abril de 2002, de la Conselleria de Cultura i Educació, per la qual es convoquen ajudes econòmiques per a la realització de la segona fase dels projectes d'innovació i investigació educativa i desenrotllament del currículum durant el curs acadèmic 2001-2002. [2002/4513]
  
La Llei Orgànica 1/1990, de 3 d'octubre, d'Ordenació General del Sistema Educatiu, en l'article 55, assenyala la innovació i la investigació educativa com un dels factors afavoridors de la qualitat i millora de l'ensenyança, als quals els poders públics han de prestar una atenció prioritària.
  
A tal efecte, les Administracions educatives, segons l'article 59 de la mateixa Llei, han de fomentar la investigació i afavorir l'elaboració de projectes que incloguen innovacions curriculars, metodològiques, tecnològiques, didàctiques i d'organització dels centres docents.
  
En conseqüència, la Conselleria de Cultura i Educació es proposa promoure l'elaboració de projectes que incloguen innovacions i que complisquen la doble funció d'estimular el professorat en la seua pràctica docent i d'oferir als centres models innovadors per a la concreció del currículum que li és pròpia, prestant una especial atenció a l'adaptació de les noves ensenyances a la realitat sociolingüística de la Comunitat Valenciana.
  
En eixe sentit, l'Orde de 2 d'abril de 2001 (DOGV del 7.05.2001), de la Conselleria de Cultura i Educació, convocà ajudes econòmiques per a la realització de projectes d'innovació i investigació educativa i desenrotllament del currículum durant el curs acadèmic 2001-2002. L'orde contempla que els projectes seleccionats es realitzaran en una primera fase fins desembre de 2001, i en una segona fase, durant el primer semestre de l'any 2002. La concessió d'ajudes per a la realització de la segona fase ha de regular-se per orde de la Conselleria de Cultura i Educació i estarà condicionada a la correcta realització de la primera.
  
Resolta la convocatòria mencionada anteriorment, per Resolució de 4 d'octubre de 2001, de la Direcció General d'Ordenació i Innovació Educativa i Política Lingüística (DOGV de 19.10.2001), i havent-se seleccionat projectes que han rebut les ajudes econòmiques corresponents a la primera fase, és necessari regular la concessió d'ajudes econòmiques per a la realització de la segona fase dels dits projectes.
  
Per tot això, i fent ús de les atribucions conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
Primer. Convocatòria
  
1. Convocar ajudes econòmiques per a la realització de la segona fase dels projectes seleccionats per Resolució de 4 d'octubre de 2001, de la Direcció General d'Ordenació i Innovació Educativa i Política Lingüística (DOGV de 19.10.2001), per la qual es resol la convocatòria d'ajudes econòmiques per a la realització de projectes d'innovació i investigació educativa i desenrotllament del currículum durant el curs acadèmic 2001-2002.
  
2. Aprovar els requisits per a la percepció de les ajudes econòmiques que figuren en l'annex II de la present orde, així com el model de sol·licitud que figura en l'annex III.
  
3. La relació de projectes que podran participar en esta convocatòria figura en l'annex I d'esta orde.
  
4. El finançament de les ajudes anirà a càrrec de la línia de subvenció T0080000 del programa 421.30 del pressupost de la Generalitat Valenciana per a l'exercici de l'any 2002, per un import global màxim de 12.020 euros.
  
5. La percepció de les ajudes estarà condicionada al compliment dels requisits i de les obligacions establits en l'annex II d'esta orde.
  
Segon. Certificació de les activitats realitzades
  
Els projectes seleccionats tenen efectes com a formació permanent, segons el que disposa l'apartat quinze de l'Orde de 9 de juny de 1994, de la Conselleria d'Educació i Ciència (DOGV de 17.08.1994), i es procedirà a la certificació, per a cadascun dels participants, conforme disposa l'orde reguladora.
  
Tercer. Publicació
  
La Conselleria de Cultura i Educació es reserva el dret a la reproducció i publicació, total o parcial, dels treballs seleccionats, així com a guardar un exemplar per al seu dipòsit en el CEFIRE corresponent a la zona on desenrotlla la seua activitat docent l'autor o coordinador del treball seleccionat.
  
La publicació dels treballs per compte de l'autor o autors o per altra entitat durant el període d'un any, comptador des de la data de la publicació dels resultats de la present convocatòria en el Diari Oficial de la Generalitat Valenciana, haurà de ser autoritzada per escrit per la Direcció General d'Ordenació i Innovació Educativa i Política Lingüística.
  
Respecte als treballs que puguen ser publicats per la Conselleria de Cultura i Educació, els autors es comprometran per escrit a cedir els drets d'explotació de la primera edició a la Generalitat Valenciana.
  
Així mateix, els autors queden compromesos, quan la Direcció General d'Ordenació i Innovació Educativa i Política Lingüística ho demane, a elaborar les modificacions necessàries en els documents finals del treball perquè es puga publicar totalment o parcialment en el format més adequat.
  
La reserva dels drets de publicació no implica compromís d'edició per a la Conselleria de Cultura i Educació.
  
DISPOSICIONS FINALS
  
Primera
  
Es delega en la Direcció General d'Ordenació i Innovació Educativa i Política Lingüística la facultat de resoldre esta convocatòria i se l'autoritza a adoptar les mesures oportunes per al compliment i el desenrotllament d'esta Orde, i també per a resoldre totes les incidències que es plantegen en la seua interpretació i execució.
  
Segona
  
La entrada en vigor d'esta orde serà l'endemà de la seua publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà recórrer potestativament en reposició o plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició haurà d'interposar-se davant el conseller de Cultura i Educació en el termini d'un mes a comptar des de l'endemà de la seua publicació.
  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.
  
València, 5 d'abril de 2002
  
El conseller de Cultura i Educació,
  
p.s.r. (art.4.1 Decret 111/2000,
  
DOGV núm. 3798, de 21 de juliol),
  
la subsecretària,
  
CARMEN NACHER PEREZ
  
ANNEX II
  
Requisits per a la percepció de les ajudes econòmiques per a la realització de la segona fase dels projectes d'innovació i investigació educativa i desenrotllament del currículum durant el curs acadèmic 2001-2002
  
Primer. Tramitació de les sol·licituds
  
1. Sol·licituds. L'autor o l'autora del projecte, si és individual, o el coordinador o coordinadora, si ha sigut presentat per un grup de professors, formularà la seua sol·licitud, dirigida a la Direcció General Ordenació i Innovació Educativa i Política Lingüística, segons el model que figura en l'annex III.
  
2. Termini i lloc de presentació. Les sol·licituds es presentaran en el Registre General de la Conselleria de Cultura i Educació (Av. Campanar, 32; 46833. València), en les Direccions Territorials de Cultura i Educació, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999. Quan es presente en una oficina de Correus es farà en sobre obert, per tal que en la capçalera del primer full del document que es vulga enviar es facen constar, amb claredat, el nom de l'oficina, la data i el lloc de la seua admissió per a ser datada i segellada pel funcionari de correus abans de ser certificada. Els participants que no presenten directament la sol·licitud en el Registre General de la Conselleria de Cultura i Educació hauran de comunicar el lloc de presentació de la sol·licitud al fax de la Direcció General d'Ordenació i Innovació Educativa i Política Lingüística ( 449 081 926).
  
El termini de presentació serà de 20 dies hàbils comptats a partir de l'endemà de la publicació de la present orde en el Diari Oficial de la Generalitat Valenciana.
  
Segon. Concessió de les ajudes
  
1. La resolució de les ajudes es realitzarà dins dels tres mesos que establix l'article 42, punts 2 i 3, de la Llei 30/1992, de Règim Jurídic de les Administracions Públiques i del Procediment Administratiu Comú.
  
2. La Comissió de Selecció, prevista en la base quarta de l'annex I de l'Orde de 2 d'abril de 2001, de la Conselleria de Cultura i Educació, per la qual es convoquen ajudes econòmiques per a la realització de projectes d'innovació i investigació educativa i desenrotllament del currículum durant el curs acadèmic 2001-2002 (DOGV de 7.05.2000), revisarà la documentació entregada pels beneficiaris de les ajudes per a participar en esta convocatòria, les memòries parcials entregades pels mateixos en l'últim trimestre de l'any 2001 i els informes de seguiment emesos pels assessors dels Centres de Formació, Innovació i Recursos Educatius (CEFIRE) corresponents, i procedirà a aprovar o desestimar la concessió de les ajudes sol·licitades.
  
3. La relació provisional dels projectes seleccionats, les quantitats assignades i també la relació provisional dels projectes no seleccionats, es farà pública als taulers d'anuncis de la Conselleria de Cultura i Educació i de les direccions territorials de Cultura i Educació.
  
Hi haurà un termini de 10 dies hàbils per a al·legar davant la Comissió de Selecció. Les al·legacions es presentaran en el registre de la Conselleria de Cultura i Educació o en les direccions territorials de Cultura i Educació corresponents. Transcorregut este termini, estudiades i, si és el cas, ateses les al·legacions, la Comissió de Selecció elevarà proposta definitiva a la Direcció General d'Ordenació i Innovació Educativa i Política Lingüística, que resoldrà la convocatòria per delegació del conseller.
  
4. La resolució de la convocatòria es publicarà en el Diari Oficial de la Generalitat Valenciana.
  
Tercer. Obligacions dels beneficiaris
  
Els beneficiaris de les ajudes hauran de presentar, abans del 15 de juny de 2002, la documentació següent:
  
1. Memòria final que inclourà, com a mínim, els següents apartats:
  
- Relació detallada de les activitats efectivament realitzades.
  
- Actes de les reunions per a la planificació, seguiment i avaluació del projecte.
  
- Materials elaborats en el desenrotllament del projecte.
  
- Valoració dels resultats obtinguts respecte als objectius previstos.
  
- Conclusions i suggeriments.
  
2. Un resum del projecte que no supere una pàgina, presentat en paper en format DIN-A4 i a doble espai, i un disquet d'ordinador que continga un fitxer en format Word amb el text del resum.
  
3. Si és el cas, exemplar del material produït com a conseqüència de la realització del projecte.
  
4. Comunicació a la Direcció General d'Ordenació i Innovació Educativa i Política Lingüística, si el projecte seleccionat ha rebut o està a punt de rebre alguna beca o ajuda de qualsevol administració o entitat pública o privada, nacional o internacional, per a la cobertura de les despeses ocasionades. Esta comunicació és d'obligat compliment encara que la concessió de les ajudes siga posterior a la presentació de la memòria final del projecte.
  
Quart. Pagament de les ajudes
  
1. La Comissió de Seguiment i Avaluació, prevista en la base quinta de l'annex I de l'Orde de 2 d'abril de 2001 (DOGV de 7.05.2002), revisarà la documentació entregada pels beneficiaris de les ajudes i emetrà un informe final, firmat pel seu president, en el qual se certificarà si els projectes s'han realitzat de forma satisfactòria basant-se en els informes que elaboren els assessors dels CEFIRE.
  
Este informe s'adjuntarà a l'expedient administratiu de cada projecte per a procedir al pagament de l'ajuda als beneficiaris.
  
2. Els lliuraments es remetran per transferència bancària a nom de l'autor o autora, si el projecte és individual, o del coordinador o coordinadora, si el projecte és d'un grup de professors. Com que es tracta d'una ajuda econòmica destinada al finançament del treball del professorat que realitza l'experiència, no serà necessària la presentació de factures o rebuts justificatius de la despesa.
  
3. Tota alteració de les condicions que s'han tingut en compte per a la concessió de les ajudes podrà modificar la resolució de concessió. Les persones beneficiàries queden sotmeses, en la part que se'ls puga aplicar, al que prescriuen els articles 47 i 47 bis de la Llei d'Hisenda Pública de la Generalitat Valenciana i seran causes de reintegrament de les quantitats percebudes les previstes en l'article 47.9 de la mencionada llei.
  
ANNEX III
  
Model de sol·licitud
  
Convocatòria d'ajudes econòmiques per a la realització de la segona fase dels projectes d'innovació i investigació educativa i desenrotllament del currículum durant el curs acadèmic 2001-2002
  
..., autor/a o coordinador/a del
  
(Cognoms i nom)
  
Projecte ... , seleccionat per la Conselleria de Cultura i Educació, tal com consta en la Resolució de 4 d'octubre de 2001, publicada en el DOGV de 19 d'octubre, havent desenrotllat la primera fase del projecte i entregat la memòria parcial requerida,
  
SOL·LICITA:
  
L'ajuda econòmica corresponent per a la realització de la segona fase del mencionat projecte.
  
... , ... d ... de 2002
  
Firma:
  
A efectes del que establix l'article 42.4 de la Llei 30/1992, de 26 de novembre, de Règim Jurídic i de les Administracions Públiques i del Procediment Administratiu Comú, en la nova redacció donada per la Llei 4/1999, de 13 de gener, se l'informa que: 1) El termini màxim per a resoldre la present sol·licitud és de tres mesos, a comptar des de la data en què haja tingut entrada en el registre de l'òrgan competent per a la tramitació, sense perjuí del que preveu l'article 42.5 de la mateixa llei. 2) L'efecte que produiria el silenci administratiu, si transcorreguera el termini sense que s'haja dictat i modificat la resolució competent, serà desestimatori de la seua sol·licitud.
  
CONSELLERIA DE CULTURA I EDUCACIÓ
  
DIRECCIÓ GENERAL D'ORDENACIÓ I INNOVACIÓ EDUCATIVA I POLÍTICA LINGÜÍSTICA
  
Av. Campanar, 32. 46395 (València)